arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Hér kemur aftur til umfjöllunar frv. til l. um breyt. á l. um útflutningsgjald af sjávarafurðum, þar sem í meðförum Nd. hefur orðið sú breyting á 3. gr. frv., sbr. brtt. á þskj. 412, að aftan við 3. gr. bætist ný mgr. þess efnis, að ákvæði þessara laga gildi til ársloka 1979 og frá 1. jan. 1980 gildi eldri ákvæði laga nr. 5/1976. Rökin fyrir þessari breytingu eru þau, að sú breyting, sem gerð er að því er varðar olíugjaldið, nær einungis til ársloka 1979, þess vegna sé eðlilegt að þessi breyting sé gerð á lögum um útflutningsgjald og gildistími breytinganna sé hinn sami, þ. e. til ársloka 1979. Ég mæli með því, að frv. með þessari breytingu verði samþ. í deildinni. - (Fundarhlé.]



Herra forseti. Viðstaddir sjútvn.-menn d. hafa rætt brtt. sem samþ. var í Nd. Nm. virðist að þessi breyt., sem gerð var á frv. í Nd., sé óþörf, og það fer varla á milli mála að hún er vanhugsuð og ber nokkurn blæ af því, með hvaða hætti sjútvn. Nd. hefur fjallað um þetta sérstaka mál. En sökum þess að við erum komnir í tímaþröng getum við ekki leyft okkur það sem okkur væri skapi næst og vert væri, að senda frv. aftur til Nd. með áminningu þessarar hv. d. um vandaðri vinnubrögð og frekari nýtingu handbærrar greindar. Því höfum við ákveðið að mæla með því að frv. verði samþ. með á orðinni breytingu. Þegar ákvörðun okkar um að mæla með því, að hin vanhugsaða till. verði samþ., er rétt ígrunduð, þá leyfist deildinni það.
Þingræður haldnar á Alþingi Íslendinga



Herra forseti. Á fundi í þingflokki Alþfl., sem haldinn var núna áðan, var eftirfarandi samþykkt gerð: „Með vísan til samþykktar þingflokksins þann 6. þ. m. og yfirlýsingar formanns Alþfl. í útvarpsumr. s. l. þriðjudagskvöld ítrekar þingflokkur Alþfl. það álit, að ríkisstj. verði í þessari viku að leiða til lykta umr. um flutning stjfrv. um aðgerðir í efnahagsmálum. Takist það ekki telur þingflokkurinn að frekara málþóf í ríkisstj. sé tilgangslaust. Þingflokkur Alþfl. mun þá færa umr. um málið af vettvangi ríkisstj. og inn á Alþ. með flutningi frv. um efnahagsmál. Þingrof nú ásamt óhjákvæmilegum kosningaundirbúningi og e. t. v. löngum eftirleik kosninga án starfhæfrar meirihlutastjórnar gæti haft í för með sér alvarlegar afleiðingar fyrir þróun efnahagsmála, og að knýja fram slíkt ástand án þess að hafa áður látið á það reyna, hvort samstaða er fáanleg á Alþ., væri ábyrgðarlaust athæfi. Þá fyrst þegar staðfest hefði verið, að engin slík samvinna um úrræði í efnahagsmálum væri fáanleg, og ljóst væri, að enginn starfhæfur meiri hl. væri til á Alþ., væri tímabært og rétt að rjúfa þing og kjósa upp á nýtt. Því samþykkir þingflokkur Alþfl. að greiða nú atkv. gegn till. Sjálfstfl. um þingrof og nýjar kosningar, en lýsir því jafnframt yfir, að þingflokkurinn mun beita sér fyrir slíku úrræði fari allar samkomulagstilraunir út um þúfur, þannig að þjóðin geti á komandi vori kjörið sér nýja forustu.“ Með vísan til þessarar samþykktar þingflokks Alþfl. frá því í dag segi ég nei.



Herra forseti. Ekki hefur það brugðist í vetur, þegar formaður þingflokks Alþfl. gerir grein fyrir atkv. sínu, að það er til þess að segja frá því, hvers vegna hann greiðir það gegn samvisku sinni, sem sýnir að hvorki hefur okkur tekist í 6 mánaða samstarfi við þennan flokk að göfga hann né gera hann fróman, og ekki er gleðileg tilhugsun að þurfa þrátt fyrir allt að vinna með honum framvegis. En þess vegna segi ég nú nei.



Herra forseti. Í grg. hv. þm. Sighvats Björgvinssonar kemur fram, að líklegt er að till. sem þessi hlyti meirihlutafylgi á Alþ. ef atkvgr. færi fram á mánudaginn kemur. Þetta eflir mig enn í afstöðu til þessarar till. Og enn fremur eflir það mig að segja já, að ég er á öndverðum meiði við hv. þm. Stefán Jónsson, að ég hlakka fremur en hitt til að starfa með hv. þm. Sighvati Björgvinssyni. Sverrir Hermannsson segir já.



Herra forseti. Með tilliti til þess rúmrusks, sem orðið hefur í stjórnarsænginni, segi ég já.



Herra forseti. Með vísun til þess rökstuðnings, sem ég hafði hér í gær á Alþ. fyrir brtt. minni við þá þáltill., sem nú er til atkvgr., segi ég nei.
Þingræður haldnar á Alþingi Íslendinga



Mér hefur borist svohljóðandi bréf: „Reykjavík, 31. mars 1979. Eiður Guðnason, 3. þm. Vesturl., hefur ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varamaður Alþfl. í Vesturlandskjördæmi, Gunnar Már Kristófersson vélgæslumaður, taki sæti á Alþingi í fjarveru minni.“ Þetta er yður, herra forseti, hér með tilkynnt með ósk um að þér látið fara fram í Sþ. rannsókn á kjörbréfi varamanns. Ingvar Gíslason, forseti Nd.“ Hér liggur fyrir kjörbréf til handa Gunnari Má Kristóferssyni og vil ég nú óska þess, að kjörbréfanefnd taki það til athugunar, og gef 8 mínútna fundahlé meðan það verður athugað. - Fundarhlé.



Herra forseti. Kjörbréfanefnd hefur haft til athugunar kjörbréf Gunnars Más Kristóferssonar, Hellissandi, en hann er 1. varaþm. Alþýðuflokksins í Vesturlandskjördæmi. Hann kemur nú til þings í forföllum og vegna utanfarar Eiðs Guðnasonar, 3. þm. Vesturl. N. leggur til að kosningin verði tekin gild og kjörbréfið samþykkt.
Þingræður haldnar á Alþingi Íslendinga



Herra forseti. Allshn. hefur fjallað um þetta frv. og leitað umsagna m. a. hjá Vinnuveitendasambandi Íslands og Vinnumálasambandi samvinnufélaganna. Bæði þessi samtök mæla með að frv. verði samþ. óbreytt. N. hefur sem sagt afhugað þetta mál og leggur til að frv. verði samþ.



Herra forseti. Þessi tvö mál, þetta sem nú er tekið fyrir og það sem verið var að afgreiða, hafa orðið samferða í gegnum allshn. Þetta mál var sent til umsagna og umsagnir um það hafa borist frá sömu aðilum, Vinnuveitendasambandi Íslands og Vinnumálasambandi samvinnufélaganna, sem báðir mæla með frv. Ég sé ekki fremur en í fyrra tilviki ástæðu til að ræða um þetta mál efnislega, það var gert hér við 1. umr., og læt nægja að skýra frá því, að allshn. leggur til að þetta frv. verði einnig samþ. óbreytt.
Þingræður haldnar á Alþingi Íslendinga



Það er gert ráð fyrir að þetta verði síðasti fundur deildarinnar fyrir páska. Það hefur verið talað um að hafa fund í Sþ. á morgun, hvað sem verður endanlega. Ég vildi láta þess getið. En með því að þetta er síðasti fundur deildarinnar fyrir páska vil ég óska öllum hv. dm. gleðilegra páska og vona að þeir njóti heilir hátíðarinnar sem í hönd fer og við hittumst allir heilir hér til starfa að loknu páskaleyfi.
Þingræður haldnar á Alþingi Íslendinga



Þá liggur ekki fleira fyrir þessum fundi, en til næsta fundar verður boðað með dagskrá, en það verður ekki fyrr en eftir páska. Í nafni forseta deildarinnar óska ég þdm. og starfsmönnum þingsins gleðilegrar páskahátíðar. - Fundinum er slitið
Þingræður haldnar á Alþingi Íslendinga



Mér hefur borist svo hljóðandi bréf: „Reykjavik, 11. apríl 1979. Jónas Árnason, 4. þm. Vesturl., hefur ritað mér á þessa leið: „Þar sem ég af heilsufarsástæðum mun ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að vegna forfalla 1. varamanns taki 2. varamaður Alþb. í Vesturlandskjördæmi, Bjarnfríður Leósdóttir, varaformaður Verkalýðsfélags Akraness, sæti mitt á Alþingi í forföllum mínum.“ Þetta er yður, herra forseti, hér með tilkynnt með ósk um að þér látið fara fram í Sþ. rannsókn á kjörbréfi varamanns. Ingvar Gíslason, forseti Nd.“ Jafnframt hefur borist svo hljóðandi bréf: „Reykjavík, 17. apríl 1979. Vegna sérstakra anna get ég ekki tekið sæti á Alþingi í veikindaforföllum Jónasar Arnasonar, 4. þm. Vesturl., nú í aprílmánuði. Virðingarfyllst, Skúli Alexandersson.“ Enn fremur hefur mér borist kjörbréf frá yfirkjörstjórn Vesturlandskjördæmis til handa Bjarnfríði Leósdóttur, og óska ég þess, að kjörbréfanefnd taki þessi gögn til athugunar, og geri 7 mínútna fundarhlé meðan kjörbréfanefnd er að störfum. - Fundarhlé.



Herra forseti. Kjörbréfanefnd hefur haft til athugunar kjörbréf Bjarnfríðar Leósdóttur, 2. varaþm. Alþb. í Vesturlandskjördæmi. Kjörbréfanefnd hefur ekkert við kjörbréfið að athuga og leggur til að kosning Bjarnfríðar verði tekin gild og kjörbréfið samþykkt.
Þingræður haldnar á Alþingi Íslendinga



Áður en gengið er til dagskrár þykir mér hlýða að skýra frá eftirfarandi: Um þessar mundir eru mikilvæg tímamót í sögu næstu nágranna okkar í vestri, Grænlendinga. Á morgun, 1. maí, hefst heimastjórn á Grænlandi. Landsstjórn Grænlendinga sjálfra tekur þá til starfa og landsþing þeirra verður sett í fyrsta sinn. Í tilefni þessa merkisatburðar í sögu hinnar grænlensku þjóðar hafa forsetar Alþingis samþykkt að senda landsþingi Grænlendinga árnaðaróskir Alþingis og boð um að hingað komi þingmannasendinefnd af Grænlendinga hálfu þegar vel hentar báðum aðilum. Ég tel óþarft að fjölyrða um þessa ákvörðun, en er þess fullviss að ég mæli fyrir munn allra hv. alþm. þegar ég læt þá ósk og von í ljós, að heimastjórn og störf þjóðþings megi verða Grænlendingum til farsældar.
Þingræður haldnar á Alþingi Íslendinga



Herra forseti. Fjh.- og viðskn. hefur fjallað um frv. til l. um breyt. á l. um gjaldmiðil Íslands. Þetta frv. er afleiðing af samþykkt frv. um breytt verðgildi íslensks gjaldmiðils sem hefur verið afgreitt hér frá hv. Ed. Fjh.- og viðskn. er sammála um að mæla með því, að frv. verði samþ. óbreytt. Karl Steinar Guðnason var fjarverandi afgreiðslu málsins.
Þingræður haldnar á Alþingi Íslendinga



Mér hefur borist svo hljóðandi bréf: „17. maí 1979. Svavar Gestsson, 2. þm. Reykv., hefur ritað mér á þessa leið: „Þar sem ég er á förum til útlanda í opinberum erindum og mun því ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varamaður Alþb. í Reykjavík, Guðmundur J. Guðmundsson, formaður Verkamannasambandsins, taki sæti á Alþingi í fjarveru minni.“ Þetta er yður, herra forseti, hér með tilkynnt. Ingvar Gíslason, forseti Nd.“ Samkv. þessu bréfi tekur Guðmundur J. Guðmundsson sæti á Alþingi í dag sem 2. þm. Reykv.



Herra forseti. Ég er og hef lengi verið mjög hlynntur þeirri hugmynd, að þn. eigi að gegna stóru og veigameira rannsóknarhlutverki en þær hafa gert, og ég fagna í sjálfu sér þróun í þá átt. Í þessu tilviki er um að ræða fyrirtæki sem heyrir undir mitt rn. Ég hef eytt miklum tíma í það, síðan ég kom þangað að kynna mér starfsemi þess. Það er n. starfandi, skipuð af fyrirrennara mínum, sem fjallar um starfsemina sem um er að ræða. Með tilliti til þess, hve málið er mér skylt, tek ég ekki þátt í afgreiðslu þess og greiði ekki atkv.



Herra forseti. Ég hef ekkert á móti slíkri athugun sem þessi till. felur í sér, en með vísun til ummæla hæstv. utanrrh. og formanns Alþfl. um það, að slík athugun er nú þegar í gangi, og þar sem ég tel, að málið beri ekki að með réttum hætti, segi ég já.
Þingræður haldnar á Alþingi Íslendinga



Herra forseti. Hér fór fram s. l. nótt umr. um þetta dagskrármál, sem er ríkisreikningur. Það hafa áður farið fram umr. um það og verið bornar fram spurningar, m. a. til hæstv. iðnrh., vegna þess að verið var að fjalla um og spyrja ákveðinna spurninga um Kröfluvirkjun, um viðskipti hennar. Þetta eru mál sem nú eru á könnu hæstv. iðnrh. Hæstv. iðnrh. er einn af baráttumönnum þess að þing hætti störfum á morgun, en er jafnframt samverkamaður manna í ríkisstj. sem eru að tala um það opinskátt í fjölmiðlum að fara að setja lög í launamálum og öðru, sem ég fæ raunar ekki séð að komi heim og saman við þingræðisvenjur og þingræðishugsjónir. Hæstv. iðnrh. hafði verið spurður spurninga, en sýndi deildinni, þinginu og þessari stofnun þá virðingu að læðast út úr salnum um leið og umr. hófust og vera víðs fjarri þegar umr. um þetta fóru fram og spurningar til hans voru ítrekaðar. Þar sem hér fer fram 3. umr. um þetta mál, og ef samþykkt verður fer það út úr þessari hv. d., þá sé ég ekki annað tækifæri en þetta til þess - ég veit ekki hvort það er mögulegt að ítreka spurningar til mannsins sem hann augljóslega vill ekki svara - en alla vega undirstrika það sem mér þykir vera dæmalaus vinnubrögð af hans hálfu. Ég nefni þetta í samhengi við þær þinglausnir sem standa fyrir dyrum, vegna þess að þær eru auðvitað forsenda og undirstaða þeirra óðagotsvinnubragða sem hafa verið ástunduð nú s. l. daga og nætur hér á hinu háa Alþingi. Úr því að þessu hefur ekki verið svarað, þá get ég víst varla vænst svara nú, en þykir þó bæði rétt og skylt að benda á að þetta eru ótilhlýðileg vinnubrögð af ráðherra.



Herra forseti. Á þskj. 867 er nál. frá allshn. Nd. um frv. til l. um veitingu ríkisborgararéttar. N. hefur athugað frv. þetta til l. um veitingu ríkisborgararéttar og orðið ásátt um að leggja til að það verði samþykkt með þeim breytingum sem hún flytur á sérstöku þskj. Það er þskj. 868. Undir þetta rita allir nm. í allshn. Nd. Þeir eru Vilmundur Gylfason, Friðrik Sophusson, Árni Gunnarsson, Gils Guðmundsson, Matthías Á. Mathiesen, Einar Ágústsson og Svava Jakobsdóttir.



Herra forseti. Frv. þetta er komið til Nd. frá hv. Ed. Meginefni frv. er að þyngja nokkuð viðurlög við brotum á lögum um hvalveiðar. Sjútvn. hefur rætt frv. þetta á fundi sínum í morgun og leggur einróma til að frv. verði samþ. Undir nál. rita allir nm. í sjútvn. utan einn, sem var fjarverandi.
Þingræður haldnar á Alþingi Íslendinga



Herra forseti. Menntmn. ræddi þetta frv. á fundum sínum. N. barst ein ábending í þá veru, að óeðlilegt væri að eitt sveitarfélag af þeim, sem aðild mundu eiga að hljómsveitinni samkv. frv., gerðist innheimtuaðili gagnvart hinum. Enginn önnur ábending barst n. Ég hef rætt við formann þeirrar nefndar sem undirbjó þetta frv. Kristin Hallsson, og hann tjáir mér að ekki hafi borist aðfinnslur frá sveitarfélögum að öðru leyti en því hvað þetta atriði varðar og svo hitt, að óeðlilegt væri að frv. þetta öðlaðist gildi þegar í stað, þ. e. á þessu ári. Nú eru komnir fimm mánuðir fram á þetta ár og því er mjög eðlilegt að lögin öðlist gildi 1. jan. 1980. Menntmn. leggur sem sagt til að frv. verði samþ. með þeirri breytingu, að niður falli innheimtuskylda Reykjavíkurborgar gagnvart hinum sveitarfélögunum, og í öðru lagi, að lögin öðlist gildi 1. jan. 1980.
Þingræður haldnar á Alþingi Íslendinga



Herra forseti. Frv til l. um samþykkt á ríkisreikningi fyrir árið 1977 liggur hér fyrir hv. d. á þskj. 645. Frv. þetta er samið eftir ríkisreikningi, A-hluta, fyrir árið 1977, sem yfirskoðunarmenn hafa fjallað um og undirritað till. sínar við hinn 3. maí s. l. Ríkisreikningurinn, A-hluti, var afhentur yfirskoðunarmönnum til meðferðar og lagður óendurskoðaður fyrir Alþ. í aprílmánuði 1978 og B-hluti reikningsins í nóvembermánuði s. l. Nú er reikningurinn í heild lagður fyrir Alþ. endurskoðaður með aths. yfirskoðunarmanna, svörum ráðh. við þeim og till. yfirskoðunarmanna. Yfirskoðunarmenn gerðu fsp. eða aths. í átta liðum og birtu auk þeirra yfirlit um viðskipti innheimtuembætta við ríkissjóð samkv. bókhaldi ríkisbókhaldsins fyrir árið 1977 með svipuðum hætti og áður hefur tíðkast. Í till. sínum telja yfirskoðunarmenn að fullnægjandi skýringar hafi fengist við aths., en nokkur atriði verði til athugunar framvegis. Ég leyfi mér að vísa í ríkisreikninginn þm. til nánari skoðunar varðandi þennan þátt í afgreiðslu hans. Hér á hv. Alþ. hefur áður verið gerð grein fyrir afkomu ríkissjóðs á árinu 1977. Ég sé ekki ástæðu til þess að geta helstu gjaldaliða. Þeir koma fram í frv. á þskj. 645. Ég sé að öðru leyti ekki ástæðu til þess að hafa um þetta frv. fleiri orð og legg til að því verði að lokinni þessari umr. vísað til 2. umr. og hv. fjh.- og viðskn.
Þingræður haldnar á Alþingi Íslendinga



Herra forseti. Frv. þetta hefur hlotið afgreiðslu í Ed. Fjh.- og viðskn. þessarar d. hefur athugað þetta mál og mælir með því, að frv. verði samþ. í þeim búningi sem það er afgreitt frá Ed.



Herra forseti. Frv. það, sem hér er til umr., fjallar um sölu notaðra lausafjármuna, og þar undir koma m. a. notaðar bifreiðar. Ég vil aðeins minna á það við þessa umr., að fyrr í vetur flutti ég þáltill. í Sþ. um að endurskoðaðar yrðu allar þær reglur sem fjalla um sölu notaðra bifreiða, þannig að koma mætti í veg fyrir, að óprúttnir bílasalar prettuðu almenning, og almenningur nyti fyllsta réttaröryggis. Þessi till. hefur ekki fengist afgreidd frá n. Hins vegar gengur þetta frv. að nokkru leyti í sömu átt og tryggir þetta að nokkru. Ég óttast hins vegar að þetta frv. gangi ekki nægilega langt í þá átt að tryggja réttarhagsmuni almennings í þessu máli.



Herra forseti. Máli á þskj. 779 var vísað til samgn. þessarar hv. d. Hún hélt fund um það, og allir nm. eru sammála um að mæla með að frv. verði samþ. óbreytt.
Þingræður haldnar á Alþingi Íslendinga



Herra forseti. Ég leyfi mér að bera fram þá fsp., hverjir standi að þessum lista. Ég veit ekki annað en þegar kosningar fara fram hér í hv. Alþ., þá sé leitað til flokkanna um að þeir tilnefni menn í þær kosningar sem fram eiga að fara. Að vísu eigum við framsóknarmenn ekki rétt á neinum manni í þessa þriggja manna nefnd, en ég lýsi jafnframt yfir að við okkur hefur ekki verið talað, og eru það nýir siðir sem ég felli mig ekki við, jafnvel þó að við hefðum ekki átt rétt á því að fá menn í þessa n. Ég spyr: Hverjir tilnefna?



Mér er um það kunnugt, að í þeirri n., sem flutti málið, hefur þetta verið rætt og þeir 7 alþm., sem ég vænti að eigi fullan rétt í Sþ. enda þótt þeir skipi þn. í Nd., standa að þessari tillögu. Forseti lýsti yfir að kjörnir væru án atkvgr.: Jónas Bjarnason lífefnafræðingur, Jón Sveinsson framkvæmdastjóri, Kristján Gíslason fyrrv. verðlagsstjóri.
Þingræður haldnar á Alþingi Íslendinga



Herra forseti. Fjh.- og viðskn. hefur fjallað um frv. til l. um samþykkt á ríkisreikningnum fyrir árið 1977. Nefndin varð sammála um að mæla með samþykkt frv. óbreytts. Jón G. Sólnes var fjarverandi afgreiðslu málsins.



Þetta frv. er komið hingað frá Nd. Það hefur hlotið þar alla venjulega meðferð og var afgr. þaðan samhljóða, að ég hygg. Allshn. leggur til að frv. verði samþ.
Þingræður haldnar á Alþingi Íslendinga



Með því að þetta er síðasti þingfundur hv. Ed. á þessu þingi, þar sem ákveðið er að þinglausnir fari fram í dag, vil ég nú þegar störfum deildarinnar lýkur nota tækifærið til þess að þakka hv. þdm. fyrir samveruna á þessu þingi og ánægjulegt samstarf. Ég vil þakka skrifurum deildarinnar fyrir ágætt starf og varaforsetum deildarinnar fyrir alla aðstoð sem þeir hafa veitt mér sem forseta. Skrifstofustjóra Alþingis og öðru starfsliði Alþingis svo og þingfréttariturum færi ég bestu þakkir fyrir ágætt samstarf. Nú þegar leiðir skilja óska ég öllum utanbæjarþm. góðrar heimferðar og ánægjulegrar heimkomu, og ég vænti þess, að við hittumst öll heil á komandi hausti þegar Alþ. kemur saman á ný.



Herra forseti. Ég vil fyrir hönd okkar þdm. þakka hæstv. forseta fyrir góðar óskir í garð okkar. Ég vil jafnframt bera fram óskir á þessu kalda vori um hina bestu farsæld til handa hæstv. forseta og fjölskyldu hans á vikunum fram undan, þakka honum frábærlega góða og drengilega fundarstjórn og svo það enn fremur, með hve mikilli kurteisi hann hefur farið með þann sérstaka, ef ekki þann einstaka trúnað sem deildin fól honum í haust. Ég óska þess, að við sjáum hann hressan að hausti undan góðu sumri, og bið hv. deildarþm. að rísa á fætur þessari ósk til staðfestingar. - Dm. risu úr sætum.



Ég vil þakka hv. 4. þm. Norðurl. e. fyrir hlý orð í minn garð og fjölskyldu minnar, og ég vil þakka hv. þm. fyrir að taka undir orð hans og góðar óskir.
Þingræður haldnar á Alþingi Íslendinga



Herra forseti. Það er ekki nýtt fyrirbrigði að þessi hugmynd hafi skotið upp kolli. En hér á hinu háa Alþingi eru ekki of margir siðir eða góðar venjur þannig að ástæða sé til þess að fella eitthvað af þeim niður. Ég mótmæli þessu og krefst þess, að það verði farið að þingsköpum. Ef hæstv. forseta skyldi ekki endast þrek til þess að framkvæma þetta litla verk, þá eru staðgenglar til reiðu.



Herra forseti. Ég vil aðeins taka það fram, að vegna þess að ég hafði heyrt sömu hugmynd og orðuð hefur verið við hæstv. forseta, þá leitaði ég mér upplýsinga hjá skrifstofustjóra Alþingis um hvort þetta væri heimilt. Hann kvað svo vissulega vera, ef þd. samþykkti till. um að sætaskipunin skuli vera sú sama og var í þessari deild á síðasta Alþingi, að vísu með tilliti til þeirra breytinga á sætaskipun manna sem ég held að verði vart umflúin. Ég vil því taka það fram, að það er skoðun skrifstofustjóra að þetta sé fyllilega heimilt, ef þd. samþykkir það, og fyrir þessu eru fordæmi.



Herra forseti. Ég fyrir mitt leyti var reiðubúinn til að standa að þeirri hugmynd, sem forseti bar hér fram, með þeim skilyrðum að það yrði engin breyting á sætaröðun þm.



Herra forseti. Ég sé að nýkjörinn forseti vor er í miklum vanda og það virðist leika einhver vafi á því að hann megi framkvæma þessa athöfn. Það er því aðeins vinsamleg ábending mín, af því að ég veit að það eru margir uppteknir nú um þessar mundir, að forseti gæti nú komist úr mestum hluta þessa vanda með því að fresta málinu til morguns.



Herra forseti. Hér er greinilega um gat á stjórnarsáttmálanum að tefla, og ég fyrir mitt leyti mun ekki leysa þennan vanda fyrir hina væntanlegu stjórn, heldur láta þá menn um það sem nú eru helstir hér í sölum Alþingis.



Ef ekki óska fleiri eftir að ræða þetta mál mun nýkjörinn forseti kveða upp þann Salómonsdóm, sem að vísu 1. hv. þm. Austurl. hefur stungið upp á, að þessu máli verði frestað til morguns.
Þingræður haldnar á Alþingi Íslendinga

Forseti (Þorv. Garðar Kristjánsson) Hv. þdm. Það læðist að mér sá grunur að þetta kunni að vera síðasti þingfundur hv. Ed. á þessu þingi. Ég vil því nota tækifærið til þess að þakka ykkur hv. þdm. fyrir samveruna á þessu þingi, þótt stutt hafi verið. Ef svo fer fram sem horfir erum við ekki einungis að ljúka þessu þingi, heldur yrði þetta lokaþing þess kjörtímabils og kosningabarátta fram undan. Ég óska öllum hv. þdm. sæmdar í þeim leik, en auðna mun ráða hverjir okkar eiga hingað afturkvæmt. Og þegar leiðir skilja óska ég öllum utanbæjarþm. góðrar heimferðar og ánægjulegrar heimkomu og öllum hv. þdm. heilla og hamingju hvar sem leiðir liggja.  Er þá verkefni þessa fundar lokið. Fundi er slitið.
Þingræður haldnar á Alþingi Íslendinga



Ég vil þakka hv. þdm. fyrir það traust, sem þeir hafa sýnt mér, og vænti góðrar samvinnu. Kosningu fyrri varaforseta varð að tvítaka. Við fyrri atkvgr. hlaut Alexander Stefánsson, 1. þm. Vesturl., 18 atkv., Steinþór Gestsson, 2. þm. Suðurl., 15 atkv. og Árni Gunnarsson, 6. þm. Norðurl. e., 6 atkv. Við atkvgr. öðru sinni hlaut kosningu Alexander Stefánsson, 1. þm. Vesturl., með 22 atkv. - Steinþór Gestsson, 2. þm. Suðurl., hlaut 15 atkv. og Árni Gunnarsson, 6. þm. Norðurl. e., 2 atkv. Kosningu annars varaforseta varð einnig að tvítaka. Við fyrri atkvgr. hlaut Garðar Sigurðsson, 4. þm. Suðurl., 18 atkv., Steinþór Gestsson, 2. þm. Suðurl., 14 atkv., Árni Gunnarsson, 6. þm. Norðurl. e., 6 atkv., en 1 seðill var auður. Við atkvgr. öðru sinni hlaut kosningu Garðar Sigurðsson, 4. þm. Suðurl., með 24 atkv. - Steinþór Gestsson, 2. þm. Suðurl., hlaut 14 atkv. Þessu næst voru kosnir skrifarar deildarinnar að viðhafðri hlutfallskosningu. Fram komu tveir listar. Á A-lista var HBl, á B-lista ÓÞÞ. - Þar sem eigi voru fleiri menn tilnefndir en kjósa skyldi lýsti forseti yfir að kjörnir væru án atkvgr.: Halldór Blöndal, 7. landsk. þm., og Ólafur Þ. Þórðarson, 5. þm. Vestf. Hlutað var um sæti deildarmanna samkv, þingsköpum og fór sætahlutunin á þessa leið: 8. sæti hlaut Pétur Sigurðsson. 9. - - Garðar Sigurðsson. 10. - - Árni Gunnarsson. 11. - - Halldór Ásgrímsson. 12. - - Pálmi Jónsson. 13. - - Ingólfur Guðnason. 14. - - Karvel Pálmason. 15. - - Jóhanna Sigurðardóttir. 16. - - Birgir Ísl. Gunnarsson. 17. - - Ragnar Arnalds. 18. - - Eggert Haukdal. 19. - - Matthías Bjarnason. 20. - - Jóhann Einvarðsson. 21. - - Skúli Alexandersson. 22. - - Þórarinn Sigurjónsson. 23. - - Jósef H. Þorgeirsson. 24. - - Matthías Á. Mathiesen. 25. - - Guðrún Helgadóttir. 26. - - Steinþór Gestsson. 27. - - Stefán Valgeirsson. 28. - - Hjörleifur Guttormsson. 29. - - Alexander Stefánsson. 30. - - Albert Guðmundsson. 31. - - Ólafur G. Einarsson. 32. - - Friðrik Sophusson. 33. - - Páll Pétursson. 34. - - Steingrímur Hermannsson. 35. - - Svavar Gestsson. 36. - - Geir Hallgrímsson. 37. - - Guðmundur G. Þórarinsson. 38. - - Ingvar Gíslason. 39. - - Guðmundur J. Guðmundsson. 40. - - Friðjón Þórðarson.